Zsidó Levél V.
Törődik-e Jézus a problémáddal?
Zsid 4,15-5,10
Lekció: Zsolt 116,1-19; Lk 22,39-46
A mostani igerészünk egy hosszabb zárójel után ott veszi fel a fonalat, ahol a 2,17 abbahagyta: „[Krisztusnak] mindenben hasonlóvá kellett lennie testvéreihez, hogy irgalmas és hű főpap lehessen az Isten előtti szolgálatban, hogy engesztelést szerezzen a nép bűneiért.” Jézus Krisztus főpap, azaz közvetítő az ember és Isten között. Eddig láthattuk azt, hogy Ő hű főpap, hű Istenhez. Ő a világ örököse, általa teremtette az Atya a mindenséget, az Ő szava élő és ható, amely feltárja a szív titkos gondolatait. Hatalmasabb, erősebb, bűngyűlölőbb mindenki másnál. Egy fikarcnyi hiba, semmi kis szürkeség nem található benne.
Ám vajon tud-e kapcsolódni hozzánk? Az Ő szentsége, bűntelensége nem távolítja-e el Őt tőlünk? Tud-e kapcsolatba lépni Ő, a bűntelen velünk, bűnösökkel? Tényleg irgalmas főpap-e Jézus?
Mindez azért fontos, mert a mostani igeszakaszunk azzal a felszólítással kezdődik: „16Járuljunk azért bizalommal a kegyelem trónjához, hogy irgalmat nyerjünk, és kegyelmet találjunk idejében jövő segítségül.” A szerző azt kéri tőlünk, hogy legyünk bizalommal Krisztus iránt, más szóval: keressük Őt bátran. Menjünk hozzá minden szégyenünkkel, gyengeségünkkel, csődünkkel, és keressünk Nála segítséget! Ám a gyengeségeinkkel bátorkodni csak aziránt lehet, aki azt meg tudja érteni, akiről tudjuk, hogy nem fog elutasítani. Ha Jézus ilyen hatalmas, erős, bűntelen főpap, akkor vajon mehetünk-e hozzá szívünk bűneivel, életünk kisebb és nagyobb problémáival? Nincs-e Ő túl távol a mi világunktól? Tényleg irgalmas-e, és nemcsak hű?
A most felolvasott rész ezekre a kérdésekre ad választ – egy harsogó igennel. Igen, Jézus irgalmas főpap, akihez bátran mehetsz, akit bizalommal tehetsz életed urává. A bizonyítást az 5. fejezet első 10 verse adja számunkra – ezt fogjuk az elkövetkezőkben megvizsgálni.
1. Az ószövetségi főpap

A szerző először az ószövetségi főpap feladatát vizsgálja, hiszen ez adja a keretet Krisztus munkájának a megértéséhez. Az ószövetségi főpap nem volt érinthetetlen és megközelíthetetlen, hiszen a fő feladata az volt, hogy az emberért járjon közbe. Krisztus mindazt elvégezte, ami az ószövetségi főpap feladata volt, csak jóval teljesebben és tökéletesebben.
Három dolog jellemezte a főpapot. Először is emberek közül választották és emberekért szolgált (1. v.). A feladata az volt, hogy a bűnökért mutasson be áldozatot, ezáltal elhárítsa az akadályt, amit a bűn okoz ember és Isten között. A főpap ezért volt közvetítő és képviselő: a bűnbánó bűnöst képviselte Isten előtt.

Másodszor képesnek kellett lennie együtt érezni a tévelygőkkel (2-3. v.). Az itt használt szó érdekes, és nem is pontosan az együttérzésre utal, hanem inkább a szelídségre. A Kecskeméthy-féle fordítás így adja vissza: „elnézéssel tud lenni” – vagyis a főpapnak szelíden kellett tudnia bánnia a tévelygőkkel. Nyilván nem takargathatta a bűnt, de nem is lehetett kíméletlen a bűnössel. Meg kellett tudni zabolázni bűnös haragját és indulatait, és a bűnbánót szelíden kellett kezelnie. Így kellett tennie már csak azért is, mert maga is bűnös és erőtlen volt. Nem ítélkezhetett képmutatóan, nem kereshette a szálkát a másik szemében, miközben az övében talán ott volt a gerenda.
Harmadszor pedig a főpapot Isten hívta el (4. v.). A főpap posztjára nem volt kiírva álláspályázat. Isten döntette el, hogy ki lesz a főpap – nem ambíció, érdem vagy emberi megfontolás mondta ki a végső szót. Vagyis a főpapban kellett lennie alázatnak: el kellett fogadnia, hogy ő nem kaparinthatja meg magának e tisztet, hanem egyedül Isten nevezheti ki Őt.
A jó hír az, hogy Krisztus mindhárom jellemzőnek tökéletesen megfelel - vagyis Krisztushoz bátran mehetsz minden problémáddal és nyomorúságoddal. A hátramaradó hat vers ezt bizonyítja, csak épp fordított sorrendben, ahogy ez előbb szerepel. Először van szó Krisztus alázatáról és isteni elhívásáról (5-6. v.), másodszor Krisztus együttérzéséről és szenvedéseiről (7-8. v.), és végül az Ő bűnért való áldozatáról (9-10. v.). 
2. Bízz, mert Krisztus alázatos

Először is mehetsz bizalommal Krisztushoz, mert Ő alázatos. „5Hasonlóképpen Krisztus sem maga dicsőítette meg magát azzal, hogy főpap lett, hanem az, aki így szólt hozzá: Én Fiam vagy te, ma szültelek téged. 6Miképpen másutt is mondja: Te örökkévaló pap vagy, Melkisédek rendje szerint.”
Krisztus nem hatalom- vagy dicsőségvágyból lett főpap – épp ellenkezőleg:

„6[Krisztus] amikor Isten formájában volt, nem tekintette zsákmánynak azt, hogy Istennel egyenlő, 7hanem önmagát megüresítette, szolgai formát vett fel, és hasonló lett az emberekhez. 8És amikor emberi formában volt, megalázta magát, engedelmes volt halálig, mégpedig a kereszthaláláig.” (Fil 2,6-8)

Krisztus számára az emberré válás (ami szükséges volt a papsághoz) nem előléptetés volt. Számára a főpapság nem egy poszt volt, amiért „hajtani” kellett, ami után a hatalom és dicsőség miatt áhítozott.  Azzal, hogy Őt Isten a főpapságra választotta, nem szerzett nagyobb dicsőséget – hiszen Ő Isten volt! Ő semmiben sem szenvedett hiányt, nem érhetett el nagyobb dicsőséget. Számára a főpapsághoz meg kellett alázkodni: otthagyta a mennyet, megüresítette magát az isteni dicsőségtől, felvállalta az emberi test korlátait, egy nagyon szerény emberi életet élt – Ő, a menny ura! Krisztus alázatos volt.

Ez az alázata abban is megmutatkozik, hogy nem Ő nevezte ki magát főpapnak, hanem megvárta míg az Atya mondja róla ezt. Minden bizonnyal ismerős Napóleon császárrá koronázásának a történetét. Miután meghódította fél Európát, Napóleon uralkodó kívánt lenni. Azonban nem akart a régi királyok utódává válni – mint mondta: „senkinek a leszármazottja nem akarok lenni.”
 Ezért a császári címet választotta. 1804. december 2-án – miután Notre-Dame érseke felkente – egy babérkoszorúval a fején, felesége oldalán ment be a templomba. Több ezren tolongtak az utcán, hogy szemtanúi legyenek az eseménynek. VII. Pius pápa volt megkérve a szertartásra. Majd a ceremónia közepén, a koronázás pillanatában, amikor a pápa azt mondta, hogy „Fogadd a császári koronát!” Napóleon váratlanul megfordult, és a pápát megelőzve levette fejéről a babérkoszorút, elvette a császári koronát, és megkoronázta magát, majd a feleségét. Így saját magát tette császárrá.

Jézus Krisztus azonban nem Napóleon. Ő nem áhítozott babérokra, nem kereste a hiú dicsőséget, hanem megalázta magát, és engedelmesen végigjárta az utat, amit az Atya kijelölt számára.
Mindez azért fontos, mert Krisztus jelleméről beszél. Krisztus alázatossága a garancia, hogy bátran, bizalommal mehetsz hozzá. Nyomorúságod, problémád van? Valami, amit szégyellsz még magad előtt is? Menj Krisztushoz! Ő nem lesz fennhéjázó, se közömbös. Nem fog elküldeni, hanem foglalkozik Veled.
3. Bízz, mert Krisztus hozzád hasonlóan szenvedett és megkísértetett

Másodszor bizalommal fordulhatsz Krisztushoz azért is, mert Ő száz százalékig ember volt, aki hozzád hasonlóan szenvedett és megkísértetett. Tudja, mit jelent az emberi természet gyengesége. 

Ezen a ponton sokszor kételyt támaszt Krisztus istensége. „De hát Ő Isten volt, Neki egyszerű volt minden! De én csak ember vagyok, mennyivel nehezebb nekem!” Krisztus valóban Isten volt, ám ez egyáltalán nem jelentette, hogy neki könnyen ment minden. Ezt jelzik a Zsidó levél szavai, amely talán minden más újszövetségi könyvnél jobban mutatják Jézus emberi voltát.
„7Aki az ő testének napjaiban könyörgésekkel és esedezésekkel, hangos kiáltás és könnyhullatás közben járult ahhoz, aki képes megszabadítani őt a halálból, és meghallgattatott istenfélelméért.”
A jelzők mutatják, mennyire intenzívek voltak Jézus szenvedései: hangosan kiáltott, könnyeit hullatta, könyörgött és esedezett – nem úgy tűnik, mintha könnyen ment volna az emberi lét Neki! Három dolog teszi különösen érzékletessé Jézus szenvedéseit.
Először is a kísértések kiterjedése: Krisztus egész életében és minden területen megkísértetett. Krisztus szenvedéseiről leginkább a Golgota vagy a Gecsemáné jut eszünkbe. Azonban Krisztusnak nem csak ott kellett megállnia. Szenvedései már a születéssel megkezdődtek, és folytatódtak egészen élete végéig. A Zsidó levél szavai Jézus egész földi életét mutatják be, ahogy minden szenvedésben próbára tétetett. A 4,15 így fogalmaz: „[Krisztus] hozzánk hasonlóan megkísértetett mindenben.” Isten bűntelen Fia a földi életének minden területén, átfogóan próbák sora elé lett állítva. Mindenhol szembesült a bűn rombolásával, és neki mindenütt helyt kellett állnia.
Másodszor Jézusnak a végsőkig ki kellett tartania minden egyes próbában. Nem kérhetett taktikai szünetet, nem kérhetett cserét és pihenést – ellen kellett állnia a gonosz utolsó csapásáig is. Egy teológus a következőt írta:

„A bűnössel a próbában való együttérzés nem azon áll, hogy megtapasztalta-e a bűnt. Hanem azon, hogy megtapasztalta-e a bűnre való kísértés erejét. Ezt csupán a bűntelen ismerheti teljes erősségében. Az, aki elbukik, behódol még a legvégső nyomás előtt.” 

Mennyire csodálatosan igaz ez a gondolat! Jézus nem akkor válik a tökéletes együttérzővé, ha megtapasztalja a bűnt is – és mindenben olyan lesz, mint mi. Ez egy dologról árulkodna: Jézus nem bírta a végsőig! Azonban az, hogy úgy állt ellene a kísértéseknek, hogy bűntelen maradt, azt jelenti, hogy még nálunk is jobban érti kísértés erősségét. Ő kitartott még ott is, ahol mi elbuktunk – így teljesen átérezte és tudja a bűnre való csábítás erejét. Ez pedig még jobban megérteti velünk, hogy miért volt olyan intenzív Jézus szenvedése – Ő végig talpon maradt a bűn cunamijával szemben, és megtapasztalta annak teljes erejét.
Harmadszor pedig emlékezzünk arra, hogy Jézus nem csupán a kísértéseinket szenvedte el, hanem azok büntetését is, a második halált. Jézus szenvedése jóval erősebb volt bármelyik földi kísértésünknél vagy fájdalmunknál, hiszen a csábítás erején túl megtapasztalta az Atya igazi, el nem halványuló, bűn miatti haragját. „Én Istenem, én Istenem, miért hagytál el engem?” – így kiált a kereszten, amikor teljesen elszakadt az Atyától. Ezt a lelki halált mi nem tudjuk felfogni. Ennek az örök halálnak a súlya összetörne mindannyiunkat. Jézus mégis elviselte a pokol kárhozatának kínjait. Ezt mi leírhatjuk a szavainkkal, de nem érezhetjük át úgy, ahogy Jézus átérzi a mi szenvedésünket.
Jézus tehát kísértést szenvedett, és cseppet sem volt könnyebb neki. Ám e szenvedésekre szükség volt: „8Jóllehet Fiú, szenvedéséből tanulta meg az engedelmességet.” Jézus ezáltal tanulta meg az engedelmességet. Természetesen nem arról van szó, hogy Jézus bármikor is engedetlen lett volna, hanem arról, hogy az újabb próbák, nehézségek és szenvedések során megélte azt az engedelmességet, amely ott volt a lelkében. Nem az engedelmességének kiterjedésében növekedett (nem volt engedetlen életének egy területén se soha), hanem az engedelmességének mélységében – azaz Isten egy parancsát egyre jobban meg tudta élni. Gondoljunk például az örömre! Mindenkor örüljetek! – szól a felszólítás. Egy dolog örülni mondjuk az ötezer ember megvendégelése után, és más a farizeusok, szadduceusok és Heródes-pártiak támadásának kereszttüzében. És még ennél is mélyebb dolog örülni akkor, amikor az Atya haragjának poharát kell kiinni. Ugyanannak a parancsnak a megéléséről van szó, ám a szenvedések egyre nehezebb helyzet elé állították Jézust, aki így „tanulta” az engedelmességet – egészen a Marianna árok mélységéig. Éppen ezért bátran mehetsz hozzá, mert tudja, hogy min mész keresztül.
4. Bízz, mert Krisztus örök üdvösséget szerzett

Végül pedig bizalommal fordulhatsz Krisztushoz, mert Ő nemcsak együttérezni tud veled, hanem segíteni is: „9és tökéletességre jutva örök üdvösség szerzője lett mindazok számára, akik engedelmeskednek neki.”

Emlékeznünk kell, hogy Krisztus szenvedése több mint együttérzés. Csupán az együttérzéssel nem mennénk sokra. Jó dolog, ha valaki figyel ránk, és átérzi a problémánkat – ám ez még nem oldja meg a problémát. Tavaly családi körben elmentünk a Láthatatlan kiállításra. Ez egy rendkívüli kiállítás, ami azt próbálja bemutatni, hogyan élik meg mindennapjaikat a vak emberek. Teljesen elsötétített terek adják a kiállítást, ahol egy vak „túravezető” segíti a többnyire csak botladozó csapatot. Így végigjárhatunk egy erdei ösvényt, egy erdészházat, belemerülhetünk a nagyváros forgatagába, szerencsét tehetünk, hogy milyen a piacon vásárolni, és vajon képesek vagyunk-e tapogatás alapján megkülönböztetni a narancsot a grapefruittól. A kiállítás végén egy lakásban találjuk magunkat, és lehet kísérletezni azzal, hogy meg tudjuk-e különböztetni az oregánót a kakukkfűtől csupán az illata alapján. Rendkívül jó kiállítás, és tényleg segít az embernek abban, hogy átérezze: mit jelent vak emberként élni a mindennapokat, hogyan lehet megoldani a legegyszerűbb szituációkat.
Azonban ennek az együttérzésnek a birtokában sem tudok sajnos segíteni vak embertársaimon. Ehhez valami több kell – akárcsak Krisztus esetében is.
Krisztus többet is tett. Szenvedése nem csupán arra szolgált, hogy átélje a mi életünket, hanem ahogy Ő megállt mindabban a próbában, szenvedésben, amiben nekünk is részünk van, úgy Ő megszerezte az üdvösséget. Engedelmességével eleget tett az üdvösség követelményének. Kínjaival elszenvedte a halált, és ezzel helyettünk kifizette a bűneinkért való büntetést. Isten feltámasztotta Őt a halálból, mert lehetetlen volt, hogy a halál fogva tartsa (ApCsel 2,42). Mindezt nem önmagáért tette, hiszen neki Istenként nem volt szüksége az üdvösségre – hanem értünk tette, hogy nekünk megszerezze az örök üdvösséget. Nekünk, akik hiszünk benne, és életünket az Ő akaratának vetjük alá. Bátran mehetsz tehát Krisztushoz, mert nemcsak együtt érez a kísértéssel és bukással, de van megoldása is rá.
5. Miben légy bizalommal Krisztus felé?
Az Úr Jézus Krisztushoz tehát bizalommal fordulhatsz – de miben légy bizalommal egész pontosan?
1. Légy bizalommal Felé a bűneid felvállalásában! Azt olvassuk, hogy Krisztus meg tud indulni gyengeségeinken. Ha tehát bűnös éned felszínre tör, és szíved bűnei nyilvánvalóvá lesznek, akkor ne takargasd vétkeidet, hanem menj Krisztushoz segítségül! Ő örök üdvösséget és bűnbocsánatot szerzett, ne légy gyáva, aki nem mer szembenézni a bűnösségével, hanem menj Krisztushoz, aki megmos és megtisztít minden bűnödből!
2. Légy bizalommal Isten felé a kapott próbákban! Krisztus együttérzése a garancia abban, hogy Isten nem játszik Veled, és nem lelketlenségből ad olyan próbákat, amiket. Lehet, hogy lelkileg nehéz időszakon mész keresztül. Ám a próbák és szenvedések mögött, amiken keresztül mész, Isten érző szíve húzódik meg. „Nem szíve szerint alázza meg és szomorítja az embernek fiát.” – mondja Jeremiás (JSir 3,33). Légy tehát bizalommal Isten felé, hogy ami próbát kapsz az életben, az mind szükséges, hogy Krisztus képére formálódj.

3. Légy bizalommal az érkező segítségben! Ha Krisztushoz fordulsz, biztos lehetsz, hogy Ő segíteni fog, Nála „irgalmat nyersz és kegyelmet találsz”. Krisztus megígéri a legtöbbet: a hatalmas Isten meg nem érdemelt jóságát a bűnös felé. Tudhatod, hogy Isten nem fog kenyér helyett követ adni, hanem a legjobbat, az Ő kegyelmét kínálja Neked, ha hozzá mész. Ám ez nem feltétlen az, amit te segítségként elképzelsz. Sokszor mi máshogy gondoljuk problémánk megoldását, és kész terveink vannak, hogyan kell Istennek segíteni. Ám vessük le az ilyen elképzeléseinket, és helyette legyünk bizalommal Istenhez, hogy Ő segíteni fog a számunkra legjobb módon.

4. Légy bizalommal a kitartásban! A 4,16-ban azt olvassuk: „Járuljunk azért bizalommal …, hogy … kegyelmet találjunk idejében jövő segítségül.” Ez a türelemre tanít. Ha bízol Krisztusban, és hozzá mész, Ő segítséget ad, és pont. Ez tény. Ám a segítség nem mindig akkor jön, amikor mi eltervezzük. Isten azt ígéri, hogy idejében jövő segítséget ad – akkor ad, amikor a legnagyobb szükségünk van rá. Lehet, hogy úgy gondolod, Isten elkésett – ám légy bizalommal, hogy az Ő időzítése mindig tökéletes.
Kedves budapesti gyülekezet, a mai igénkben a hangsúly végig a Krisztus iránti bizalmon volt. Ugye meggyőződtél, hogy Krisztushoz bátran fordulhatsz? Ugye hiszed, hogy Ő üdvösségre vezérel? Ugye bízol benne, hogy életedet jól irányítja? Ha igen, akkor menj Hozzá, kövesd az Ő szavát, és építsd a Te érző szívű, üdvösséget szerző, tökéletes és hatalmas Főpapoddal való kapcsolatodat! Ámen.

